Marsel'

Marsel' ( [maʁ.sɛj], sijaline virkand: [mɑχˈsɛjə]) om Francijan lidn da kommun valdkundan suvipäivnouzmas. Se om valdkundan koumanz' lidn eläjiden lugun mödhe, Provans — Al'pad — Azur'ne rand-regionan i sen Buš-dü-Ron-departamentan administrativine keskuz. Järed portkompleks Keskmeren randal radab lidnas.
Istorii.
Eländpunktan aluz om pandud läz 600. vot edel meiden erad Anatolijan pol'saren grekalaižil kuti port Massalii-nimenke (). Se kändihe torguindlidnaks aigan mändes. Ripmatoman tazovaldkundan keskuz oli ühtnenu Riman tazovaldkundha. Vll 1720−1722 lidnan ristitišton pol' koli bubonmustmoraspäi. Afrikan kolonijoiden otand kävutamižhe i Suecan kanalan avaiduz eläbzoittihe lidnad.
Marsel' šingotase ühtenzoittud Fosanke meriportal, kivivoin ümbriradmižel, kivivoinhimižel tehmižel, laivan- i lendimensauvomižel, turizmal (4,1 mln matknikoid vl 2012).
Geografijan andmused.
Lidn sijadase Lionan lahten randal, mererandaližil kukhil 0..652 m ü.m.t. korktusenke. Ronan jogensu om 30 kilometras lodeheze lidnaspäi. Om äi kül'bendrandoid i penid merikaroid randal lidnas da sen ümbrištos.
Klimat om subtropine Keskmeren. Keza om päivoikaz lujas, tal'v om pil'vekaz. Voden keskmäine lämuz om +15,9 C°, heinkun-elokun +24,9..+25,2 C°, tal'vkun-uhokun +7,7..+8,4 C°. Ekstremumad oma −16,8 C° (uhoku) i +41,2 C° (eloku). Kezaaigan minimum om +5,4 C° (kezaku), tal'vaigan maksimum om +23,5 C° (uhoku). Ei voi panda halad kezakus-sügüz'kus, semendkun minimum om 0 C°. Paneb sadegid 532 mm vodes, enamba sügüz'kus-kül'mkus (73..82 mm kus), vähemba heinkus (11 mm). Paneb lunt kaks' päivest tal'ves keskmäras. Kun keskmäine relätivine nepsuz vajehtase 59..65 % röunoiš sulakus-elokus, 72..77 % redukus-uhokus.
Tobmuz.
Marsel' jagase kahesaks sektoraks (), kaikutte om ičeze nevondkundanke. Ned kogotas 16 nomeruidud municipališt ümbrikod ("arrondissement"). Ümbrikod alajagasoiš 111 nimitadud fartalaks ("quartier"). Toižikš lidn departamentan palaks jagase 25 nimitadud kantonaks, kaik niid om 57 departamentas.
Lidnan tobmuden pämez' om mer (üks'lugu )). Edeližed merad oma Mišel' Rubirola ("Michèle Rubirola", heinku 2020 — tal'vku 2020), Žan-Klod Goden ("Jean-Claude Gaudin", kezaku 1995 — heinku 2020).
Eläjad.
Vl 2007 lidnan eläjiden lugu oli 859 543 ristitud. Kaik 869 815 eläjad oli lidnas vl 2016. Kaikiš suremb lidnan ristitišt oli 908 600 eläjad vl 1975. Vl 2021 kaik 1,888,788 ristitud elihe ezilidnoidenke 3971,8 km² pindal (oli 1,804,777 eläjad vl 2010). Kaikiš suremb ristitišt ezilidnoidenke om nügüd'.
Vl 2011 oli 100 tuhad ristituid lidnas Alžiran, Tunisan i Marokon augotižlibundanke.
Religijan mödhe (lähembaižidenke ezilidnoidenke vl 2007): hristanuskojad — 71 % (riman katolikad 60 %, armenijan apostoližen jumalankodikundan uskojad 8 %, protestantad (vižkümnenden päivän päpaloin) 2 %, ortodoksižed hristanuskojad 1 %), islamanuskojad — 15..20 %, judaistad — 8 %, buddistad — 0,3 %, toižed uskojad — 1..6 %.
Znamasine üläopendusen aluzkund om Eks-Marsel'-universitet (, alusenpanend 1409 Eks-an-Provansha kut Provansan universitet, 80 tuh. üläopenikoid), se om kaikiš surembišpäi francijankel'žes mirus üläopenikoiden lugun mödhe. Edel 2012. vot se jagoihe koumeks palaks erazvuiččenke specializacijanke. Viden surembiden kampusan sijadused oma Eks-an-Provans i Marsel'. Sen ližaks nell' profškolad ratas lidnas.
Transport.
Avtobusad, tramvaid, portan ehtatimlinii, velosipedad da taksid oma kundaližeks transportaks lidnas. Metro radab lidnas vspäi 1977 (vspäi 2019 om 29 stancijad kahtel jonol, 22,7 km raudted). Ehtatimed ühtenzoittas Korsik- i Sardinii-saridenke, Alžiranke i Tunisanke.
Rahvahidenkeskeine civiline "Marsel' Provans"-lendimport ("MRS / LFML", 10,1 mln passažiroid i 56 tuh. tonnoid jüguid vl 2019) sijadase 27 km lodeheze lidnan keskusespäi Marin'jan-kommunas. Tehtas reisid Evropadme i Francijadme, Marokon, Alžir- i Tunis-valdkundoiden lidnoihe, Keskmeren toižihe maihe, Kanadha i Madagaskarha, Kariban meren departamentoihe.